તો પણ ઝેવ યુવાન હતો અને ખૂબ હોશિયાર હતો. નાની ઉંમરમાં તેની ગણના શુક્રના ટોચના વિજ્ઞાનીઓમાં એમ જ ન થતી. માટે તે ગાંજ્યો જાય એવો ન હતો. જે પ્રશ્ન અનુભવી વિનસ અને બહુ બધી મેમરી ધરાવતા અને ભવિષ્યને અમુક અંશે ભાખી શકતા રોબોનને ન સૂઝ્યો એ ઝેવને સૂઝ્યો. માટે તેણે પૂછ્યું કલ્કીનને, ‘જો શૂન્યનું મહત્વ આટલું બધું હોય, જેમ તમે કહો છો તેમ કે ઝીરો ઈઝ એવરીથિંગ. તો પછી ૧ ની જરૃર શું પડી? જો શૂન્ય એ જ બ્રહ્માંડ હોય અને શૂન્યની અંદર જ આપણે બધા જીવી રહ્યા હોય તો એકડાની જરૃર જ નથી.‘ કમાન્ડર કલ્કીનને આ સવાલ બહુ ગમ્યો. ઝેવ માટે તે ખુશ થયા.